《次韵胡少瀹题梁王山蟠松诗》
宋代·刘倓

长松上捎日月宫，昂霄耸壑材甚雄。
不肯甘心卧云巘，有时见梦十八公。
汗颜血指，那知大匠自有体。
斩伐丁丁，朝夕聒人幽耳聋。
岂如吾乡华顶一峰八万四千丈，下蟠夭夭矫矫奇奇怪怪之苍松。
樛枝半压鲁隐九年之大雪，雅韵曾和虞氏五弦之薰风。
八千灵椿三千桃实几番见，何况篱下黄菊江头亦叶枫。
萧梁劫火烧不死，坐阅五季鹿走天下人亡弓。
世人欲识吾家所扰真龙种，请看春雷发蛰雾滃{上雨下橘去木}云从。
礧砢蹙缩轮囷拥腫可挫不可辱，坚刚正独盘薄偃蹇受命不受封。
无用之用不器之器振古成自晚，天台道人何苦汲汲图象寄涪翁。
搜肠镂肾状出怪松赞，反言挺而茂者肥瘠贵得中，
吁嗟九原相如不可作，飘飘词赋谁摩穹。
阆风逸民自愧才力薄，北斗以南惟有四朝之老农。

作者简介：刘倓，字允叔，又字次皋（《天台续集别编》卷五），号阆风居士，宁海（今属浙江）人。宁宗嘉定元年（一二○八）进士，官黄陂县主簿。事见《嘉定赤城志》卷三四。今录诗十二首。